রাত্রিটা কোনোমতে কাটিয়েই সকাল সকাল দাসবাবু আর মনিকা একটা রিক্সা নিয়ে থানায় গেলেন। রিটায়ার্ড পোস্টমাস্টার মশাই দাসবাবুকে অনেকেই চেনেন। থানাতে তখন মেজো দারোগা অংশুবাবু ছিলেন, তিনিই জি. ডি. নেবার ব্যবস্থা করলেন। তারপর মূর্তির একটা ছবি চাইলেন। দাসবাবুর মনে ছিল না, মনিকাই মনে করিয়ে দিলেন, "সেই যে গতবারে লক্ষ্মীপুজোর সময়ে সন্দীপ আমাদের পুজোর কিছু ছবি তুলেছিল না? ওর মধ্যেই ঠাকুরের একটা ছবি আছে।"